Folketing
2002-02-08

Så vil jeg også i forhold til den debat, vi har haft tidligere, igen sige, at jeg ikke forstår, hvordan regeringen og især Dansk Folkeparti kan lave en finanslov, hvor man fjerner det forebyggende arbejde, og hvor det, der skal træde i stedet, det, der netop skulle styrke indsatsen for de svageste i samfundet, er luftsteg og vindfrikadeller. Vi kan ikke få de konkrete tiltag. Vi kan kun hele tiden høre, at der kommer noget en dag. Men vent så med at fjerne det, der allerede er. Så lad være med på det her område at nedlægge de råd, der allerede er, og som samler indsatsen, og som prøver at komme med gode forslag. Vi har lige fået rapporten fra Narkotikarådet om en styrket indsats for de ældre narkomisbrugere, som har behov for et sted at bo. Jamen så vent med at nedlægge Narkotikarådet. Gå i gang med at se på, hvad man kan gøre.